પાંચ વાગ્યા છે કેદાર ! બેસી રહી છું ત્યારની આમ જ ! ના-ના ! કોઈની રાહ જોઉં છું એમ રખે માનતો. હું શું કામ રાહ જોઉં કોઈની ? ના કહ્યું ? આ તો એમ જ…. ગમે છે, નથી ગમતું…. એવું બધું ! તું હોય તો કોઈ ઊંચા બરનો શબ્દ મૂકી આપે, કેમ ?…. વિહવળતા-ઉદ્વેગ-અવસાદ…. તારી તો વાત જ એવી. એવી મિન્સ કે અનોખી ! તું પોતે જ અનોખો હતો ને આમ તો ! તારું બોલવું…. તારું ચાલવું… તારું હસવું… મીન્સ કે, તારી કોઈપણ જેસ્ચર. તારી ભાષામાં કહું તો, ‘અદ્દભુત’ કેમ ?…..